ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3270/98

υποβολή: Paul Rübig (PPE) προς την Επιτροπή

(30 Οκτωβρίου 1998)

Θέμα: Κανόνες υγιεινής κατά την επεξεργασία κρεάτων

Ο αυστριακός κανονισμός για την υγιεινή στις εγκαταστάσεις επεξεργασίας κρεάτων βασίζεται στην οδηγία 93/43(ΕΟΚ) της 14ης Ιουνίου 1993(1). Σύμφωνα με την οδηγία αυτή, απαγορεύεται από την 1.1.1998 η χρησιμοποίηση σουβλών αλλά και λαβών τσεκουριών και μαχαιριών από ξύλο. Ακόμα και τα ξύλινα δοχεία για τη διατήρηση του κρέατος θα πρέπει πλέον να αντικατασταθούν από μη διαβρώσιμο, ευκολοκαθάριστο και καλά αποστειρώσιμο υλικό.

Πιστεύει η Επιτροπή ότι ορισμένες εναλλακτικές διαδικασίες θα μπορούσαν να διασφαλίσουν την απαραίτητη και επιθυμητή υγιεινή σε αντίστοιχο επίπεδο; Αληθεύει το ότι η αποστείρωση των ξύλινων δοχείων είναι αποτελεσματικότερη, δεδομένου ότι τα βακτηρίδια επιζούν για περισσότερο χρόνο στα πλαστικά;

Θα μπορούσε ενδεχομένως η Επιτροπή να παραχωρήσει εξαίρεση για τη χρησιμοποίηση ξύλου κατά την επαγγελματική και αγροτική επεξεργασία κρεάτων;

Απάντηση του κ. Fischler εξ ονόματος της Επιτροπής

(12 Ιανουαρίου 1999)

Ο στόχος της νομοθεσίας για τη δημόσια υγεία είναι να εμποδίσει την βλάβη της υγείας του καταναλωτή από μολυσμένα τρόφιμα και ακατάλληλα για ανθρώπινη κατανάλωση ή ενδεχομένως επικίνδυνα για την ανθρώπινη υγεία.

Η χρησιμοποίηση ξύλινων εργαλείων και εξοπλισμού στα σφαγεία και στις εγκαταστάσεις μεταποίησης του κρέατος απαγορεύεται βάσει της οδηγίας 64/433/ΕΟΚ, Παράρτημα Ι, Κεφάλαιο 1, παράγραφος 4α, όπως τροποποιήθηκε. Το θέμα συζητήθηκε από εμπειρογνώμονες πολλές φορές και υπεβλήθη σε επιστημονική έρευνα. Όλες αυτές οι εργασίες έδειξαν ότι το ξύλο δεν μπορεί να διατηρηθεί καθαρό και η επιφάνεια γίνεται τραχεία και με σχισμές σε πολύ σύντομο διάστημα χρησιμοποίησης και είναι σε επαφή με "απειλητικά" υγρά (π.χ. καυτό νερό, λιπαρά οξέα, απολυμαντικά).

Ως αποτέλεσμα, τα υγρά στα οποία αναπτύσσονται πολύ εύκολα τα επικίνδυνα βακτηρίδια διεισδύουν στο ξύλο και μολύνουν το κρέας όταν έρχεται σε επαφή με αυτό κατά τη διάρκεια της παραγωγής. Έτσι, έχει προταθεί η χρησιμοποίηση υλικών όπως τα πλαστικά ή μεταλλικά τα οποία διατηρούνται ευκολότερα καθαρά και δεν διαποτίζονται από μολυσμένα με βακτηρίδια υγρά.

Μετά από όλες αυτές τις συζητήσεις και τις έρευνες όπως αναφέρθηκε παραπάνω και με την υποχρέωση που έχει η Επιτροπή για την αποτελεσματική και προληπτική προστασία των καταναλωτών δεν υποστηρίζει παρέκκλιση για τη χρησιμοποίηση ξύλου σε περιοχές όπου υπάρχουν εγκαταστάσεις παραγωγής κρέατος το οποίο εκτίθεται και μπορεί να μολυνθεί.

(1) ΕΕ L 175 της 19.7.1993, σελ. 1.
ΓΡΑΠΤΗ ΕΡΩΤΗΣΗ E-4022/98

υποβολή: José Barros Moura (PSE) προς την Επιτροπή

(8 Ιανουαρίου 1999)

Θέμα: Διαπραγματεύσεις ΕΕ/Ελβετίας

Κατόπιν των ειδήσεων που έφθασαν πρόσφατα στο κοινό και αφορούν την πρόοδο των διαπραγματεύσεων μεταξύ ΕΕ και Ελβετίας σχετικά με την εφαρμογή των κανόνων της ενιαίας αγοράς, κυρίως δε σ'ό,τι αφορά τις μεταφορές, και λαμβάνοντας υπόψη τη σημασία της ελεύθερης κυκλοφορίας των εργαζομένων, ερωτώ την Επιτροπή ποιά προοδος σημειώθηκε και ποίες διαφορές παραμένουν, συγκεκριμένα δε ως προς την κοινωνική ασφάλιση και, ιδιαίτερα, ως προς το επίδομα ανεργίας.

Απάντηση του κ. Flynn εξ ονόματος της Επιτροπής

(8 Φεβρουαρίου 1999)

Οι διαπραγματεύσεις μεταξύ της Κοινότητας και της Ελβετίας κατέληξαν στη σύνταξη του σχεδίου συμφωνίας σχετικά με την ελεύθερη διακίνηση των προσώπων. Αυτό το σχέδιο συμφωνίας θα βελτιώσει σημαντικά τα δικαιώματα των πολιτών της Ένωσης που εργάζονται στην Ελβετία και μακροπρόθεσμα θα οδηγήσει σε πλήρη ελευθερία διακίνησης των εργαζομένων όπως εξασφαλίζεται ανάμεσα στα κράτη μέλη. Παρά ταύτα στη διάρκεια μιας μεταβατικής περιόδου θα ισχύσουν ακόμα κάποιοι περιορισμοί.

Στον τομέα της κοινωνικής ασφάλισης οι πολίτες της Ένωσης θα απολαμβάνουν σε γενικές γραμμές τα ίδια προνόμια που προβλέπονται από τους κανονισμούς (ΕΟΚ) 1408/71 και 574/72 (βλέπε την πρόταση για κανονισμό του Συμβουλίου (ΕΚ) 1408/71 όσον αφορά την επέκτασή του σε πολίτες τρίτων χωρών(1)) εφόσον αυτοί οι κανονισμοί θα ενσωματωθούν στη συμφωνία. Οι κανόνες της Κοινότητας που αφορούν το δικαίωμα σε παροχές ανεργίας θα ισχύουν επίσης με μόνον μια εξαίρεση στη διάρκεια της μεταβατικής περιόδου. Για τους εργαζόμενους που έχουν εργαστεί στην Ελβετία για λιγότερο από ένα έτος, οι περίοδοι απασχόλησης σε άλλα κράτη μέλη δεν θα σωρεύονται ώστε να υπερβαίνουν το χρόνο αναμονής (έξι μήνες) που απαιτείται για τη θεμελίωση του δικαιώματος για ελβετικές παροχές ανεργίας.

(1) ΕΕ C 6 της 10.1.1998.
ΓΡΑΠΤΗ ΕΡΩΤΗΣΗ E-3762/98

υποβολή: Jan Andersson (PSE) προς την Επιτροπή

(11 Δεκεμβρίου 1998)

Θέμα: Η διατήρηση της βιοποικιλότητας και της γεωργίας στις υποψήφιες χώρες της Κεντρικής και Ανατολικής Ευρώπης

Η χλωρίδα και η πανίδα σε πολλές υποψήφιες χώρες της Κεντρικής και Ανατολικής Ευρώπης είναι ιδιαίτερα πλούσια και διαφέρει πολύ από αυτή των κρατών μελών της Ευρωπαϊκής Ένωσης. Υφίσταται δε η ανησυχία ότι η ορθολογική οργάνωση της γεωργίας στις υποψήφιες χώρες θα θέσει σε κίνδυνο τη βιοποικιλότητα, λόγω της μελλοντικής συμμετοχής των εν λόγω χωρών στην κοινή γεωργική πολιτική.

Ποιά είναι η άποψη της Επιτροπής σε ό,τι αφορά την ανάγκη διατήρησης της βιοποικιλότητας στις υποψήφιες χώρες της Κεντρικής και Ανατολικής Ευρώπης σε συνάρτηση με τη συμμετοχή των συγκεκριμένων χωρών στην κοινή γεωργική πολιτική;

Απάντηση του κ. Fischler εξ ονόματος της Επιτροπής

(11 Φεβρουαρίου 1999)

Η Επιτροπή γνωρίζει την βιοποικιλότητα που υφίσταται στις υποψήφιες για την ένταξη χώρες καθώς και τους κινδύνους που αφορούν τον ορθολογισμό και την αναδιάρθρωση της γεωργίας τους με προοπτική την μελλοντική συμμετοχή τους στην κοινή αγροτική πολιτική. Θεωρεί ότι είναι σημαντικό να ευνοήσει την κατανόηση των μεθόδων παραγωγής που διαρκούν και που σέβονται το περιβάλλον καθώς και την προστασία της βιοποικιλότητας, και εξετάζει από κοινού με τις χώρες αυτές τους τρόπους της μεταβίβασης της κοινοτικής εμπειρίας στους εν λόγω τομείς. Επίσης χορηγήθηκε ενίσχυση μέσω των σχεδίων PHARE και μέσω διμερών σχεδίων τα οποία χρηματοδοτήθηκαν από τα κράτη μέλη προς όφελος των γεωργικοπεριβαλλοντικών μέτρων και των μέτρων διατήρησης.

Από το έτος 2000, Sapard, το γεωργικό μέσο της προένταξης, θα επιτρέψει την βοήθεια για τις υποψήφιες χώρες να προετοιμάσουν την εφαρμογή του κοινοτικού κεκτημένου στον γεωργικό τομέα, και κυρίως των γεωργικοπεριβαλλοντικών πολιτικών, καθώς και την προώθηση μιας σταθερής γεωργίας και μιας σταθερής αγροτικής ανάπτυξης. Στο πλαίσιο αυτό, θα προβλεφθεί χρηματοδότηση για να βοηθηθούν οι υποψήφιες χώρες όσον αφορά την εφαρμογή των μέτρων που αποσκοπούν στην ανάπτυξη των μεθόδων της αγροτικής παραγωγής, οι οποίες σέβονται το περιβάλλον, συμπεριλαμβανομένης της βιοποικιλότητας και οι οποίες επιτρέπουν την διατήρηση του αγροτικού χώρου.

Εξάλλου, κατά το έτος 2000, η Επιτροπή θα υποβάλλει ένα πρόγραμμα δράσης σχετικά με την γεωργία και την βιοποικιλότητα, όπως το ανέφερε στην ανακοίνωσή της στο Συμβούλιο και στο Ευρωπαϊκό Κοινοβούλιο, το οποίο θα αφορά μια κοινοτική στρατηγική υπέρ της βιοποικιλότητας(1). Το εν λόγω πρόγραμμα δράσης θα συνιστά ένα χρήσιμο μέσο για την πραγματοποίηση της ενσωμάτωσης της βιοποικιλότητας στην κοινή αγροτική πολιτική και θα αφορά κυρίως τα προβλήματα που συνδέονται με την διεύρυνση.

(1) COM(98)42 τελικό.
ΓΡΑΠΤΗ ΕΡΩΤΗΣΗ E-3546/98

υποβολή: Jan Mulder (ELDR) προς την Επιτροπή

(1 Δεκεμβρίου 1998)

Θέμα: Χορήγηση ειδικής βοήθειας από την κυβέρνηση των Η.Π.Α. προς τους γεωργούς

Η Επιτροπή γνωρίζει αναμφίβολα ότι η κυβέρνηση των Ηνωμένων Πολιτειών χορηγεί ειδική βοήθεια στους γεωργούς της χώρας, παρά την ύπαρξη του νόμου "Farm Bill", εξαιτίας της εξαιρετικά δύσκολης κατάστασης στην οποία έχουν περιέλθει μετά την πτώση των τιμών στην παγκόσμια αγορά.

1. Θεωρεί η Επιτροπή ότι η χορήγηση αυτής της ειδικής βοήθειας είναι σύμφωνη με τους κανόνες του Παγκόσμιου Οργανισμού Εμπορίου;

2. Τι συμπεράσματα συνάγει από τη χορήγηση αυτής της ειδικής βοήθειας στους αμερικανούς γεωργούς σε σχέση με τις δικές της σχετικές με τη μεταρρύθμιση της Κοινής Γεωργικής Πολιτικής προτάσεις ή με την ειδική βοήθεια προς τους εκτροφείς χοίρων εξαιτίας της επισφαλούς κατάστασης στην οποία βρίσκονται σήμερα;

Απάντηση του κ. Fischler εξ ονόματος της Επιτροπής

(29 Ιανουαρίου 1999)

1. Τα μέλη του Παγκόσμιου Οργανισμού Εμπορίου (ΠΟΕ) έχουν αναλάβει να μειώσουν την εγχώρια στήριξη σύμφωνα με τις ποσοτικοποιημένες δεσμεύσεις. Ωστόσο, οι επιδοτήσεις που πληρούν τα ειδικά κριτήρια που καθορίστηκαν στη συμφωνία για τη γεωργία (αποκαλούμενη "πράσινη" και "κυανή" δέσμη μέτρων) δεν εμπίπτουν στη δέσμευση αυτή για τις μειώσεις. Τα μέτρα των Ηνωμένων Πολιτειών θα πρέπει να ανακοινωθούν στον Παγκόσμιο Οργανισμό Εμπορίου όπου θα μπορέσουν να εξεταστούν με γνώμονα τη φύση τους και τη συνολική δέσμευση των ΗΠΑ για μείωση της εγχώριας στήριξης αλλά, σάυτό το στάδιο, δεν φαίνεται πιθανό ότι θα συνεπάγονται τυχόν παράβαση της εν λόγω δέσμευσης.

2. Το εν λόγω μέτρο των Ηνωμένων Πολιτειών είναι κυρίως μια βραχυπρόθεσμη αντίδραση σε μια ειδική κατάσταση και δεν αμφισβητεί τις προτάσεις του Προγράμματος Δράσης 2000 το οποίο έχει μακροπρόθεσμους στόχους. Η Επιτροπή έχει λάβει μέτρα για να αμβλυθούν τα προβλήματα στην αγορά χοιρείου κρέατος.
ΓΡΑΠΤΗ ΕΡΩΤΗΣΗ E-2127/98

υποβολή: José Pomés Ruiz (PPE) προς την Επιτροπή

(10 Ιουλίου 1998)

Θέμα: Ενισχύσεις σε νέες εγκαταστάσεις επιχειρήσεων

Για τις νέες βιομηχανικές εγκαταστάσεις προβλέπεται ένα μέγιστο όριο Δημόσιων Ενισχύσεων, το οποίο, σύμφωνα με δημοσιεύματα, αγνοήθηκε στην περίπτωση των νέων εγκαταστάσεων της επιχείρησης Alfacel στην Dueñas, Palencia, προκαλώντας στρεβλώσεις του ανταγωνισμού οι οποίες αποβαίνουν εις βάρος του τομέα.

Για το λόγο αυτό, ερωτώ την Επιτροπή:

- Ποιά μέτρα λαμβάνει η ΓΔ 16 για την διαπίστωση του συνόλου των Κρατικών Ενισχύσεων, περιλαμβανομένων και αυτών που προέρχονται απο τα κρατικά ταμεία, καθώς και αυτές που χορηγούνται από κάθε είδους δημόσια αρχή, τοπική, επαρχιακή,περιφερειακή, κρατική ή κοινοτική;

- Εάν υποτεθεί ότι οι ενισχύσεις υπερβαίνουν το 65 % και φθάνουν το 90 %, τί πρέπει να πράξει η ΓΔ 4;

- Διαθέτει η Επιτροπή κάποια ενημέρωση ή κάποιο φάκελλο σχετικά με τις ενισχύσεις που χορηγήθηκαν προς την ανωτέρω επιχείρηση;

Απάντηση της κας Wulf-Mathies εξ ονόματος της Επιτροπής

(25 Σεπτεμβρίου 1998)

Η Επιτροπή διαθέτει πολλούς μηχανισμούς για να αποφευχθεί η υπέρβαση των ορίων ενίσχυσης. Προληπτικά, όλα τα προγράμματα που πρέπει να συγχρηματοδοτηθούν από τα διαρθρωτικά ταμεία αποστέλλονται για διαβούλευση και για συμφωνία στη Γενική Διεύθυνση Ανταγωνισμού μετά από υπογραφή της απόφασης χορήγησης ενίσχυσης. Κατά την εκτέλεση των προγραμμάτων, η Επιτροπή συμμετέχει στις επιτροπές παρακολούθησης και αξιολόγησης "on going". Λαμβάνει επίσης εκθέσεις εκτέλεσης για συγκεκριμένα προβλήματα απευθύνεται στις αρχές του κράτους μέλους. Μετά από εκτέλεση των προγραμμάτων, η Επιτροπή συμμετέχει στην αξιολόγηση "ex post".

Παρόλο τους εν λόγω μηχανισμούς, η αύξηση του αριθμού των προγραμμάτων που περιλαμβάνουν καθεστώτα ενισχύσεων που συγχρηματοδοτούνται από το Ευρωπαϊκό Ταμείο Περιφερειακής Ανάπτυξης (ΕΤΠΑ) μπορεί να επιφέρει δυσκολίες ελέγχου κατά τις ενδεχόμενες σωρεύσεις ενισχύσεων. Αυτό οδηγεί, στην περίπτωση της Ισπανίας στην αίτηση εφαρμογής περισσότερο τελειοποιημένων μηχανισμών ελέγχου. Για λόγους εμπειρίας, καταγράφεται κατάλογος ενισχύσεων στην περιοχή της Castilla y Leon. Η Επιτροπή προβλέπει τη γενίκευσή του σε όλες τις επιλέξιμες περιοχές για τα διαρθρωτικά ταμεία κατά την προσεχή περίοδο προγραμματισμού.

Όσον αφορά την επιχείρηση Alfacel, η Επιτροπή εζήτησε από τις ισπανικές αρχές συμπληρωματικές πληροφορίες για να ελέγξει ότι δεν υπάρχει υπέρβαση του ορίου σώρευσης των ενισχύσεων τις οποίες η εν λόγω επιχείρηση έλαβε σε εθνικό, περιφερειακό και κοινοτικό επίπεδο για το πρόγραμμα επένδυσής της.
ΓΡΑΠΤΗ ΕΡΩΤΗΣΗ E-2557/98

υποβολή: Hanja Maij-Weggen (PPE) προς την Επιτροπή

(1 Σεπτεμβρίου 1998)

Θέμα: Η νομοθεσία του ΗΒ περί υγειονομικής κάθαρσης (καραντίνα)

Αληθεύει άραγε ότι το Ηνωμένο Βασίλειο απαιτεί ακόμη τα οικόσιτα ζώα τα οποία μεταφέρονται από εργαζόμενους που προέρχονται από άλλα μέρη της Ευρωπαϊκής Ένωσης (άτομα που έχουν βρει εργασία στο Ηνωμένο Βασίλειο και αποφάσισαν να εγκατασταθούν εκεί) να κρατούνται σε εξάμηνη καραντίνα;

Αληθεύει άραγε ότι το Ηνωμένο Βασίλειο επιτρέπει γάτες και σκύλοι, που εισάγονται για εμπορικούς σκοπούς, να εισέρχονται στη χώρα υπό τον όρο να συνοδεύονται από ένα υγειονομικό πιστοποιητικό, ένα πιστοποιητικό αντιλυσσικού εμβολιασμού και αναγνώρισης με μικροτσίπ και εφόσον έχουν υποστεί ανάλυση αίματος;

Γνωρίζει μήπως η Επιτροπή γιατί γίνεται αυτή η διάκριση και κατά πόσον συνάδει με την ευρωπαϊκή νομοθεσία;

Προτίθεται άραγε η Επιτροπή να ζητήσει από την κυβέρνηση του ΗΒ να εγκαταλείψει αυτή την ασυνήθη μορφή διακρίσεων που στρέφεται κατά των ζώων και να επιτρέψει στα οικόσιτα ζώα, που έχει πιστοποιηθεί πως είναι υγιή, να εισέρχονται στο ΗΒ χωρίς προβλήματα;
ΓΡΑΠΤΗ ΕΡΩΤΗΣΗ E-3131/98

υποβολή: Daniel Varela Suanzes-Carpegna (PPE) προς την Επιτροπή

(16 Οκτωβρίου 1998)

Θέμα: Χρήση παράνομων παρασυρόμενων δικτύων κατά την εποχή αλιείας του τόνου

Λαμβάνοντας υπόψη την καταγγελία που διατυπώθηκε από τους αλιείς της Μπουρέλα, (Λούγκο, Ισπανία) ότι την εποχή αλιείας του τόνου έγινε χρήση παράνομων παρασυρόμενων δικτύων άνω των δυόμιση (2,5 km) χλμ, τα οποία συνεπώς αντίκεινται στον κοινοτικό κανονισμό, από τους αλιευτικούς στόλους άλλων κρατών μελών και, πρωτίστως, του ιρλανδικού,

Θα μπορούσε η Επιτροπή να μας ενημερώσει κατεπειγόντως εάν έχει πληροφορίες για τη χρήση παρασυρόμενων δικτύων μεγαλύτερου μήκους από αυτό που νομίμως επιτρέπεται;

Θα μπορούσε η Επιτροπή να μας ενημερώσει σχετικά με τους αλιευτικούς στόλους και σκάφη που έχουν χρησιμοποιήσει τα προαναφερθέντα παράνομα δίκτυα;

Τι μέτρα έχει λάβει και προτίθεται να λάβει η Επιτροπή για την επιβολή κυρώσεων για τέτοιου είδους παράνομες μεθόδους;

Απάντηση της κας Bonino εξ ονόματος της Επιτροπής

(13 Νοεμβρίου 1998)

Η χρήση των παρασυρόμενων δικτύων για την αλιεία τόνου θα απαγορευθεί από 1ης Ιανουαρίου 2002 και μετά. Σύμφωνα με τις αποφάσεις του Συμβουλίου, τόσο για την αλιευτική περίοδο 1998, όσο και για τις προηγούμενες αλιευτικές περιόδους, οι περιορισμοί αφορούσαν ουσιαστικά το εγκεκριμένο μήκος των δικτύων. Η Επιτροπή ασχολείται σοβαρά με την τήρηση των διατάξεων, και υποβάλλει κάθε χρόνο έκθεση που ανακοινώνεται στο Κοινοβούλιο για τα αποτελέσματα των παρατηρήσεών της. Σύμφωνα με τις εκθέσεις αυτές, από το 1995, ο κανονισμός που περιορίζει το μέγιστο μήκος των δικτύων σε 2,5 km έχει τεθεί σε εφαρμογή κατά τρόπο ικανοποιητικό.

Για το τρέχον έτος, η Επιτροπή δεν διαθέτει ακόμη όλα τα στοιχεία για τις δραστηριότητες επιθεώρησης των κρατών μελών. Σύμφωνα με τις διαθέσιμες πληροφορίες, έχει διαπιστωθεί τουλάχιστον μία παράβαση αλιέως που δεν τήρησε τη διάταξη περί μήκους των δικτύων. Όπως και τις προηγούμενες χρονιές, η Επιτροπή θα συντάξει την οριστική έκθεση του έτους όταν διαθέτει όλα τα στοιχεία.

Οι κυρώσεις για τις παραβιάσεις του ισχύοντος κανονισμού επαφίονται στα κράτη μέλη. Η Επιτροπή θα συνεχίσει να επιμελείται της τήρησης των κανονισμών που αφορούν την χρήση παρασυρόμενων δικτύων, και ενδεχομένως τις απαγορεύσεις.
ΓΡΑΠΤΗ ΕΡΩΤΗΣΗ E-3481/98

υποβολή: Jens-Peter Bonde (EDD) προς την Επιτροπή

(25 Νοεμβρίου 1998)

Θέμα: Μεταφορά ζώων

Η Επιτροπή έχει υποβάλει ορισμένες τροπολογίες στο Συμβούλιο όσον αφορά τη μεταφορά ζώντων ζώων, μεταφορά που θα μπορούσε να διαρκέσει έως και 24 ώρες αντί των 8 ωρών που αποτελούν σήμερα το βασικό κανόνα. Παρόμοια μακρόχρονη διάρκεια της μεταφοράς δεν δικαιολογείται, καθότι υπάρχουν άριστες δυνατότητες αποφυγής της και γιατί τα ζώα αντέχουν λιγότερο τις μεταφορές απ' ό,τι παλαιότερα, όταν είχαν περισσότερες δυνατότητες να κινούνται. Η μεγάλης διάρκειας μεταφορά δεν δικαιολογείται ούτε για ζώα κρέατος παραγωγής ούτε για ζώα εκτροφής. Κατεψυγμένο σπέρμα για τεχνητή γονιμοποίηση και παρόμοια μέθοδος για τα αυγά αποτελούν την εναλλακτική λύση για τη μεταφορά ζώντων ζώων εκτροφής. Όρνιθες που ζουν σε συστοιχίες κλωβών έχουν τόσο εύθραυστα κόκκαλα, που δεν μπορούν καθόλου να μεταφέρονται χωρίς να σπάζουν τα πόδια τους και τα φτερά τους. Χοίροι που ζουν συνεχώς δεμένοι δυσκολεύονται επίσης πάρα πολύ να μετακινούνται. Άλογα, χοίροι και μόσχοι υφίστανται μεγάλο άγχος κατά τη μεταφορά. Εξαιτίας των υψηλών τιμών των σταύλων γίνεται η μέγιστη δυνατή εκμετάλλευση του χώρου με αποτέλεσμα η ελευθερία κινήσεως των ζώων να είναι ελάχιστη. Οι συνθήκες αυτές θα πρέπει να έχουν ως αποτέλεσμα τη μείωση του επιτρεπομένου χρόνου της μεταφοράς, ούτως ώστε να αποφεύγεται η περιττή ταλαιπωρία των ζώων. Υπάρχουν οι τεχνικές δυνατότητες σφαγής των ζώων στις αγέλες και ο στόχος πρέπει να είναι η πλήρης κατάργηση της μεταφοράς ζώντων ζώων.

Ποιά είναι τα επιχειρήματα της Επιτροπής για την εν λόγω τροποποίηση του χρόνου μεταφοράς ζώντων ζώων; Είναι διατεθειμένη η Επιτροπή να καταβάλει προσπάθειες για την πλήρη κατάργηση της μεταφοράς αυτής;

Απάντηση του κ. Fischler εξ ονόματος της Επιτροπής

(15 Ιανουαρίου 1999)

Οι προτάσεις που καταρτίστηκαν από την Επιτροπή για υποβολή στο Συμβούλιο στηρίζονται σε επιστημονικά στοιχεία. Δεν υπάρχουν καταρχήν διαφορές όσον αφορά τις ανάγκες μεταξύ των ζώων που μεταφέρονται για σφαγή και εκείνων που μεταφέρονται για άλλους σκοπούς, όπως είναι η εκτροφή και η πάχυνση. Οι επιστημονικές πληροφορίες δεν παρέχουν στοιχεία για απαγόρευση των μεταφορών ζώων που προορίζονται για σφαγή. Αυτό που είναι σημαντικό είναι οι συνθήκες μεταφοράς ζώων να πληρούν τις ανάγκες των ζώων.

Τα ισχύοντα κοινοτικά πρότυπα θα βελτιώσουν, όταν εφαρμοστούν ορθά στην πράξη, την καλή διαβίωση των ζώων.

Η γενική σφαγή των ζώων στις εκμεταλλεύσεις δεν επιτρέπεται από απόψεως καλής διαβίωσης των ζώων, ζωικής υγείας και δημόσιας υγείας. Στο πλαίσιο αυτό, είναι σημαντικό να λαμβάνεται υπόψη η ανάγκη ύπαρξης ειδικού εξοπλισμού και εγκαταστάσεων καθώς και ικανοτήτων εκείνων που ασχολούνται με την σφαγή των ζώων.

Η Επιτροπή συμφωνεί ότι υπάρχουν εναλλακτικές λύσεις για την μεταφορά ζωντανών ζώων, όπως στη μεταφορά κρέατος, σπέρματος, ωαρίων και εμβρύων. Στους τομείς αυτούς έχει θεσπιστεί κοινοτική νομοθεσία.
ΓΡΑΠΤΗ ΕΡΩΤΗΣΗ E-2981/98

υποβολή: John McCartin (PPE) προς την Επιτροπή

(8 Οκτωβρίου 1998)

Θέμα: Τιμή των ορεινών προβάτων

Γνωρίζει η Επιτροπή την γενική κατάρρευση στις τιμές των ορεινών προβάτων στην Ιρλανδία και το Ηνωμένο Βασίλειο και θα ήθελε άραγε να εξετάσει το ενδεχόμενο να λαμβάνονται υπόψη οι διαφορετικές περιφερειακές τιμές αγοράς του πρόβειου κρέατος κατά τον υπολογισμό της πριμοδότησης για τον χρόνο αυτό;

Απάντηση του κ. Fischler εξ ονόματος της Επιτροπής

(22 Οκτωβρίου 1998)

Η Επιτροπή έχει επίγνωση των προβλημάτων που αντιμετωπίζουν επί του παρόντος ορισμένοι παραγωγοί στο Ηνωμένο Βασίλειο και την Ιρλανδία. Ο μηχανισμός για τον υπολογισμό της πριμοδότησης έχει, εντούτοις, σαφώς θεσπισθεί, βάσει των κατά μέσον όρο κοινοτικών τιμών. Η εισαγωγή συστήματος πληρωμών με βάση περιφερειακές αγορές όχι μόνο θα δημιουργούσε προβλήματα λειτουργίας, αλλά θα προκαλούσε ζημία στην ενιαία αγορά με την πρόκληση διαστρεβλώσεων του εμπορίου μεταξύ των κρατών μελών. Σε κάθε περίπτωση, θα πρέπει να ληφθεί υπόψη ότι ένας τέτοιος μηχανισμός θα είχε ευκαιριακά ως αποτέλεσμα χαμηλότερες πριμοδοτήσεις που θα μπορούσε να είναι η περίπτωση στο Ηνωμένο Βασίλειο στις αρχές του καλοκαιριού παραδείγματος χάρη, όπου οι τιμές στην αγορά αυτή ήσαν οι υψηλότερες της Κοινότητας.
ΓΡΑΠΤΗ ΕΡΩΤΗΣΗ E-2943/98

υποβολή: Gianfranco Dell'Alba (TDI) προς την Επιτροπή

(8 Οκτωβρίου 1998)

Θέμα: B7-707 - Δικαιώματα του ανθρώπου και δημοκρατία στις χώρες της Ασίας

Μετά από πρωτοβουλία του Ευρωπαϊκού Κοινοβουλίου, έχουν εγγραφεί στη θέση B7-707 του προϋπολογισμού της Ευρωπαϊκής Ένωσης, δικαιώματα του ανθρώπου και δημοκρατία στις χώρες της Ασίας, 5 εκατ. Ecu που προορίζονται κυρίως για την προώθηση της ραδιοφωνικής πληροφόρησης των Θιβετιανών.

Μέχρι τις 31 Ιουλίου 1998, δηλαδή 7 μήνες μετά την έγκριση του προϋπολογισμού από την αρμόδια για τον προϋπολογισμό αρχή, δεν είχε αναληφθεί καμία πίστωση αναλήψεως υποχρεώσεων αν και συγκεκριμένα σχέδια είχαν υποβληθεί στην Επιτροπή. Εφόσον στο προσχέδιό της προϋπολογισμού η Επιτροπή έχει εγγράψει το κονδύλιο αυτό με τις ίδιες παρατηρήσεις και εφόσον το Συμβούλιο το διατήρησε σε πρώτη ανάγνωση, για ποιό λόγο η Επιτροπή δεν έχει πράξει τίποτε μέχρι τώρα και τί αναμένει για να ενεργήσει;

Απάντηση του Sir Leon Brittan εξ ονόματος της Επιτροπής

(17 Νοεμβρίου 1998)

Ο σεβασμός και η προστασία της πολιτιστικής,εθνικής, γλωσσικής και θρησκευτικής ταυτότητας των εθνοτικών μειονοτήτων στην Κίνα και ειδικότερα στο Θιβέτ, αποτελούν έναν από τους σημαντικούς στόχους της Επιτροπής στο πλαίσιο τόσο του γενικού διαλόγου με την Κίνα όσο και του ειδικότερου διαλόγου για τα δικαιώματα του ανθρώπου με την εν λόγω χώρα.

Η Επιτροπή αποφάσισε να ακολουθήσει πολύ συγκεκριμένη προσέγγιση καθορίζοντας ως πρωταρχικό στόχο της την ανάπτυξη στο ίδιο το Θιβέτ έργων υπέρ του τοπικού πληθυσμού θιβετιανής καταγωγής.

Μέχρι σήμερα, τα έργα τα οποία υποβλήθηκαν στην Επιτροπή δεν εντάσσονται στο πλαίσιο της εν λόγω θετικής στρατηγικής και, συνεπώς, δεν προβλέπεται η παροχή στήριξης.

Η Επιτροπή είναι φυσικά διατεθειμένη να εξετάσει με θετικό πνεύμα όλες τις αιτήσεις που προέρχονται από μη κυβερνητικές οργανώσεις (ΜΚΟ) που αναπτύσσουν δραστηριότητα στην αυτόνομη περιοχή του Θιβέτ και η δράση των οποίων θα συνέβαλε στην ενίσχυση της πολιτικής που αναπτύχθηκε ανωτέρω.
ΓΡΑΠΤΗ ΕΡΩΤΗΣΗ E-3846/98

υποβολή: José Valverde López (PPE) προς την Επιτροπή

(22 Δεκεμβρίου 1998)

Θέμα: Μεταφορά της Οδηγίας 96/59/ΕΚ σχετικά με την εξουδετέρωση του PCB και του PCT στο εθνικό δίκαιο των κρατών μελών

Η Οδηγία 96/59/ΕΚ(1) σχετικά με την εξουδετέρωση των πολυχλωροδυφαινυλίων και των πολυχλωροτριφαινυλίων έπρεπε να μεταφερθεί στο εθνικό δίκαιο των κρατών μελών προ του τέλους του Μαρτίου 1998.

Ερωτάται ποιά είναι η κατάσταση όσον αφορά τη μεταφορά της οδηγίας αυτής στο εθνικό δίκαιο των κρατών μελών;

Απάντηση της κας Bjerregaard εξ ονόματος της Επιτροπής

(4 Φεβρουαρίου 1999)

Oκτώ κράτη μέλη (Βέλγιο, Γαλλία, Ιρλανδία, Λουξεμβούργο, Ολλανδία, Αυστρία, Φινλανδία, Σουηδία) κοινοποίησαν στην Επιτροπή τα εκτελεστικά μέτρα σχετικά με την οδηγία του Συμβουλίου 96/59/ΕΚ της 26ης Σεπτεμβρίου 1996 για τη διάθεση των πολυχλωροδιφαινυλίων και των πολυχλωροτριφαινυλίων (ΡCB/RCT). Η Επιτροπή έχει κινήσει διαδικασία παράβασης δυνάμει του άρθρου 169 του άρθρου της συνθήκης ΕΚ κατά επτά κρατών μελών που δεν έχουν κοινοποιήσει τα εκτελεστικά τους μέτρα.

(1) ΕΕ L 243 της 24.9.1996, σελ. 31.